Document ID: 32014R0214

Title and Content:
ΚΑΝΟΝΙΣΜΌΣ (ΕΕ) αριθ. 214/2014 ΤΗΣ ΕΠΙΤΡΟΠΉΣ της 25ης Φεβρουαρίου 2014 σχετικά με την τροποποίηση των παραρτημάτων II, IV, XI, XII και XVIII της οδηγίας 2007/46/ΕΚ του Ευρωπαϊκού Κοινοβουλίου και του Συμβουλίου, για τη θέσπιση πλαισίου για την έγκριση των μηχανοκίνητων οχημάτων και των ρυμουλκουμένων τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2007/46/ΕΚ του Ευρωπαϊκού Κοινοβουλίου και του Συμβουλίου, της 5ης Σεπτεμβρίου 2007, για τη θέσπιση πλαισίου για την έγκριση των μηχανοκίνητων οχημάτων και των ρυμουλκουμένων τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά (οδηγία πλαίσιο) (1), και ιδίως το άρθρο 39 παράγραφος 2, Εκτιμώντας τα ακόλουθα: (1) Η οδηγία 2007/46/ΕΚ θεσπίζει ένα εναρμονισμένο πλαίσιο το οποίο περιέχει τις διοικητικές διατάξεις και τις γενικές τεχνικές απαιτήσεις για όλα τα νέα οχήματα. Ειδικότερα, περιλαμβάνει έναν κατάλογο όλων των κανονιστικών πράξεων οι οποίες ορίζουν τις τεχνικές απαιτήσεις με τις οποίες πρέπει να συμμορφώνονται τα οχήματα προκειμένου να τους χορηγείται έγκριση τύπου ΕΚ. Επιπλέον, η οδηγία 2007/46/ΕΚ κατέστησε υποχρεωτική την έγκριση ΕΚ τύπου ολόκληρου οχήματος για οχήματα ειδικής χρήσης, σύμφωνα με το χρονοδιάγραμμα που ορίζεται στο παράρτημα XIX της εν λόγω οδηγίας. (2) Ο κανονισμός (ΕΚ) αριθ. 661/2009 του Ευρωπαϊκού Κοινοβουλίου και του Συμβουλίου (2) εισήγαγε νέα χαρακτηριστικά ασφάλειας των οχημάτων και προέβλεπε την κατάργηση διαφόρων οδηγιών και την αντικατάστασή τους από αντίστοιχους κανονισμούς της Οικονομικής Επιτροπής των Ηνωμένων Εθνών για την Ευρώπη (ΟΕΕ/ΗΕ). (3) Το παράρτημα XI της οδηγίας 2007/46/ΕΚ περιλαμβάνει κατάλογο των κανονιστικών πράξεων για την έγκριση τύπου ΕΚ οχημάτων ειδικής χρήσης, καθώς και ειδικές διατάξεις για τα εν λόγω οχήματα. Είναι απαραίτητο να προσαρμοστεί το παράρτημα ΧΙ ώστε να λαμβάνονται υπόψη οι αλλαγές που εισήχθησαν με τον κανονισμό (ΕΚ) αριθ. 661/2009. Ισχύει η ημερομηνία εφαρμογής του κανονισμού (ΕΚ) αριθ. 661/2009. (4) Για να επιτευχθεί η εναρμόνιση των τεχνικών απαιτήσεων που ισχύουν για την έγκριση ΕΚ τύπου ολόκληρου οχήματος για οχήματα ειδικής χρήσης, είναι απαραίτητο να τροποποιηθεί το παράρτημα ΙΙ της οδηγίας 2007/46/ΕΚ και να θεσπιστούν αυστηρότερες απαιτήσεις όσον αφορά τα ασθενοφόρα και τα oχήματα με πρόσβαση αναπηρικού αμαξιδίου. Προκειμένου να δοθεί χρόνος στη βιομηχανία για την προσαρμογή των οχημάτων της, οι εν λόγω αυστηρότερες απαιτήσεις θα πρέπει να ισχύουν μόνο για τους νέους τύπους οχημάτων. (5) Το παράρτημα XVIII της οδηγίας 2007/46/ΕΚ είχε σημασία για την καταγραφή των οχημάτων ειδικών χρήσεων βάσει ημιτελών οχημάτων που κατέχουν εθνική έγκριση τύπου. Εφόσον οι εγκρίσεις τύπου ΕΚ θα αντικαταστήσουν τις εθνικές εγκρίσεις τύπου σύμφωνα με τις ημερομηνίες που ορίζονται στο παράρτημα XIX της οδηγίας 2007/46/ΕΚ, είναι σκόπιμο να διαγραφεί το παράρτημα XVIII στο τέλος της μεταβατικής περιόδου που προβλέπεται από το παράρτημα XIX της οδηγίας 2007/46/ΕΚ. (6) Στο μέρος ΙΙ του παραρτήματος IV της οδηγίας 2007/46/ΕΚ απαριθμούνται οι κανονισμοί ΟΕΕ/ΗΕ που αναγνωρίζονται ως ισοδύναμοι των οδηγιών που αναφέρονται στο μέρος Ι του παραρτήματος IV. Με την κατάργηση των περισσότερων από τις εν λόγω οδηγίες από τον κανονισμό (ΕΚ) αριθ. 661/2009 από την 1η Νοεμβρίου 2014 και με την έγκριση ενός νέου κανονισμού ΟΕΕ/ΗΕ για την ασφάλεια των πεζών, είναι σκόπιμο να επικαιροποιηθούν οι σχετικές καταχωρίσεις στο μέρος ΙΙ του παραρτήματος IV της οδηγίας 2007/46/ΕΚ. Επιπλέον, είναι σκόπιμο να διορθωθούν αρκετά λάθη στο παράρτημα IV της εν λόγω οδηγίας. (7) Το παράρτημα XII της οδηγίας 2007/46/ΕΚ τροποποιήθηκε την ίδια ημέρα με τον κανονισμό (ΕΕ) 1229/2012 της Επιτροπής (3) και τον κανονισμό (ΕΕ) 1230/2012 της Επιτροπής (4), γεγονός το οποίο μπορεί να οδηγήσει σε μια ασαφή κατάσταση σχετικά με τον αριθμό των μονάδων που επιτρέπονται για τα οχήματα έγκρισης τύπου για μικρές σειρές, διότι ο κανονισμός (ΕΕ) 1229/2012 συντάχθηκε ώστε να δημοσιευθεί μετά τον κανονισμό (ΕΕ) 1230/2012. Για να αρθεί η εν λόγω αβεβαιότητα, κρίνεται σκόπιμο να δημοσιευθεί εκ νέου η ενοποιημένη έκδοση του παραρτήματος XII, όπως τροποποιήθηκε με τα δύο αυτά νομικά κείμενα. (8) Επομένως, η οδηγία 2007/46/ΕΚ θα πρέπει να τροποποιηθεί αναλόγως. (9) Τα μέτρα που προβλέπονται στον παρόντα κανονισμό είναι σύμφωνα με τη γνώμη της τεχνικής επιτροπής για τα μηχανοκίνητα οχήματα, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Η οδηγία 2007/46/ΕΚ τροποποιείται ως εξής: 1) Τα παραρτήματα II, IV, XI και XII τροποποιούνται σύμφωνα με το παράρτημα του παρόντος κανονισμού. 2) Το παράρτημα XVIII καταργείται. Άρθρο 2 Από την 1η Νοεμβρίου 2014, οι εθνικές αρχές θεωρούν ότι τα πιστοποιητικά συμμόρφωσης οχημάτων δεν θα είναι πλέον έγκυρα για τον σκοπό του άρθρου 26 παράγραφος 1, εκτός εάν οι σχετικές εγκρίσεις τύπου έχουν επικαιροποιηθεί βάσει των απαιτήσεων του παραρτήματος XI της οδηγίας 2007/46/ΕΚ όπως τροποποιήθηκε με τον παρόντα κανονισμό. Ωστόσο, οι πρόσθετες απαιτήσεις για τον χώρο του ασθενούς στα ασθενοφόρα στο προσάρτημα 1 του παραρτήματος XI της οδηγίας 2007/46/ΕΚ και οι πρόσθετες απαιτήσεις για τη δοκιμή των συστημάτων πρόσδεσης του αναπηρικού αμαξιδίου και συγκράτησης του επιβαίνοντος σε οχήματα με πρόσβαση αναπηρικού αμαξιδίου στο προσάρτημα 3 του παραρτήματος XI της οδηγίας 2007/46/ΕΚ ισχύουν από την 1η Νοεμβρίου 2014 μόνο για τους νέους τύπους οχημάτων. Άρθρο 3 Ο παρών κανονισμός αρχίζει να ισχύει την εικοστή ημέρα από την ημερομηνία της δημοσίευσής του στην Επίσημη Εφημερίδα της Ευρωπαϊκής Ένωσης. Το άρθρο 1 σημείο 2, το άρθρο 2 και, στο παράρτημα, το σημείο 1 στοιχείο α) και το σημείο 2 στοιχείο β) i) ισχύουν από την 1η Νοεμβρίου 2014. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 25 Φεβρουαρίου 2014.

Classification Labels:
1934
311

Label Descriptions:
{"1934": "Πολιτική για την υγεία", "311": "ΥΓΕΙΑ"}

EuroVoc IDs (Original): 2494
2479
2015
3641

EuroVoc IDs (Expanded): 2494
2479
2015
3641

Dataset Source: meu

Split: test